Kotleba, Marian, poslanec NR SR (2018-05-29):
Ďakujem za slovo, vážená pani podpredsedníčka. Kolegyne, kolegovia, ľudia, ktorí majú záujem o tému, prišli nás podporiť, pozrieť sa na balkón, ja len veľmi stručne zareagujem na informáciu, ktorá sa teraz ku mne dostala online, keď to musím tak povedať, keď som hovoril v tom predošlom vystúpení o tom, že viac a viac ľudí nám hovorilo, že tento zákon spustí rôzne procesy na Slovensku, nielen v parlamente, ale aj v spoločnosti medzi obyvateľmi, aj proste všade, tak ako som povedal, my sme tomu až tak nechceli veriť, neprikladali sme tomu až takú váhu. A teraz som dostal informáciu, že televízia TA3 na dnešný deň na celý deň vypla, vypla vysielanie prenosov z Národnej rady. To, čo inokedy bežne zaraďujú do programu, tak na dnešný deň to úplne vypli, to znamená, je absolútny odpor voči tomu, aby sa pravda o tejto potratovej politike, pravda o tejto legislatíve vo, v celej svojej obludnosti, aby sa dostala medzi ľudí, a teraz sa už začínajú aj v tých médiách ukazovať tie pravé tváre, že kto je kto. Že jednoducho keď sa niekomu podľa jeho hodnôt a podľa jeho možno presvedčenia v televízii, ktorá je ale súkromná, nepáči, že sa, že by sa mal podieľať na tom, aby tieto názory, ktoré tu zaznejú a ktoré napríklad aj včera zazneli aj z úst koaličných poslancov, síce len dvoch, ale zazneli a boli veľmi, veľmi naozaj hodnotné, aby sa dostali medzi ľudí, tak jednoducho sa vypne televízne vysielanie. Aj to nám dnes ukazuje, v akej obrovskej cenzúre alebo v akom polocenzurovanom mediálnom svete žijeme, kde jedným kliknutím nejakej myši sa úplne zmenia informačné toky, a to, čo nechcú, aby sa ľudia dozvedeli, tak sa nikdy títo ľudia nedozvedia okrem ľudí, ktorí sa aktívne budú o tieto informácie zaujímať a ktorí napríklad ako v dnešnej v dnešnej, v dnešnom rokovacom dni, že majú aktívny záujem o tému ochrany alebo zlepšenia úrovne ochrany týchto malých nevinných nenarodených detí. V tejto súvislosti si tiež dovolím podotknúť a zvýrazniť jeden blog od jednej našej kolegyne poslankyne, ktorý sa ma veľmi nemilo dotkol a ktorý sa tiež ku mne dostal až dnes. Ide o blog na fóre, ktoré sa nazýva Fórum života.sk, možno to niektorí poznáte, kde píše pani poslankyňa Verešová, poslankyňa za klub OĽANO, aj keď ťažko nazývať klubom tento ich klub, lebo to je zhluk, naozaj to je zhluk, zhluk náhodne poskladaných ľudí, ktorých veľmi ťažko spája nejaká myšlienka spoločná. No ale táto pani poslankyňa v záujme ospravedlniť to, že prečo nemôže podporiť náš návrh zákona na sprísnenie interrupcie, na sprísnenie potratov, na zmenšenie, obmedzenie, minimalizáciu zabíjania tých nevinných detí, použila v poslednej časti svojho blogu argument, ktorý má doslova postavil zo stoličky a s ktorým ju budem osobne z očí do očí konfrontovať, som zvedavý, čo mi na to povie, a síce, že, budem citovať: „Dodnes sme z úst predkladateľov novely interrupčného zákona nepočuli jasné a úprimné odsúdenie režimov, ktoré pred takmer 80 rokmi mimoriadne krutým spôsobom pripravili o život milióny nevinných ľudí –“, pomlčka, dám aj ja pomlčku, pauzu. Keby tu pani poslankyňa včera sedela, tak by takéto niečo napísať nemohla, keby počúvala našich kolegov poslancov aj kolegyne poslankyne, tak by takéto niečo napísať, pri plnom vedomí a s čistým svedomím napísať nemohla. Ale ideme ďalej, čo je za pomlčkou, to je ešte zaujímavejšie – „mužov, žien, detí, áno, aj tehotných žien. Navyše predkladatelia zákona ešte aj dnes nazývajú tehotné ženy či deti v rómskych osadách parazitmi a hádžu kamene do možno tehotnej moslimskej ženy a jej rodiny.“ A tu, priatelia, končí každá sranda. Ja sa budem z očí do očí pýtať poslankyne Verešovej, kedy niekto z predkladateľov tohto zákona hodil kamene do akejkoľvek rodiny. To je jedno, či moslimskej, alebo akejkoľvek inej. Dovolím si upozorniť, že predkladateľmi tejto novely zákona sú poslanci Marian Kotleba, Rastislav Schlosár, Stanislav Drobný a Milan Uhrík. Všetci štyria tu teraz sedíme. Všetci štyria sme tu. A toto už prekračuje všetky medze, všetky medze. Keby bola pani poslankyňa Verešová chlap, tak by sme sa o tom mohli rozprávať inak. Je žena, budeme to rešpektovať, ale ani žena, poslankyňa Národnej rady si nemôže dovoliť takto bohapusto klamať, osočovať a zavádzať a obviňovať poslancov len preto, že si chce nájsť pre svoje vnútro výhovorku na to, prečo nemá zahlasovať za tento zákon. Teraz keď sa mi dostal ten blog, teraz som ho čít..., dostal, keď som tam sedel ako predkladateľ, a som si to prečítal, ja som nechcel veriť vlastným očiam. Ja som nechcel veriť vlastným očiam, že je to naozaj blog poslankyne Národnej rady, ktorá sedí o dva rady alebo dokonca neviem, či o jeden rad podo mnou. Asi o jeden, tam niekde medzi Beluským a Kolesárom o jeden rad nižšie. A ona povie, že predkladatelia zákona hádžu kocky do ľudí! Keď, keď som na začiatku hovoril, že sa začnú ukazovať rôzne masky, padať z tvarí a ukazovať sa tá pravda, tak som naozaj netušil, že sa ukáže, že niektorí poslanci sú obyčajní klamári a vedia si vymýšľať neskutočné. Keby to nebolo tak tragické, tak poviem, že rozprávky. Ale poslankyňa Verešová nie je 16-ročné dievča, ktoré proste nevie, čo rozpráva v amoku o nejakom citovom rozpoložení, je to proste zrelá žena, ktorá je poslankyňou Národnej rady, členkou ústavodarného orgánu Slovenskej republiky, keď ona napíše čisté klamstvo, že ja, Uhrík, Drobný a Schlosár sme hádzali kamene, tak to už je naozaj za hranou. To už je naozaj za čiarou. A nedá mi sa k tomu vyjadrovať bez nejakej emócie a bez možno zdvihnutého hlasu, ale, kým o nás viedli, kým o nás viedli také tie všeobecné obvinenie a frázy a trepali a obviňovali nás, ja neviem, zo zodpovednosti dobre že nie za 800-ročnú históriu, tak dobre, dá sa to pochopiť, je to ich propaganda, je to taká, taký pokus o zviditeľnenie sa na náš úkor. Ale keď už napíšu také niečo a napíšu to v téme, ktorá sa týka práve naopak úplne úplne pozitívnej veci, ochrany týchto detí a zlepšenia legislatívy, ktorú, ktorú tu aj ona, mohla ju aj ona sama dať návrh na zlepšenie. Prečo pani poslankyňa neprišla s návrhom, že chce sprísniť tento zákon alebo že ho chce plne zrušiť, alebo že chce niečo iné, omnoho lepšie vymyslieť? Nie, neprišla s tým návrhom. Ale keď sme s ním prišli my, tak sa zmohla na to, že napíše, že ja, Uhrík, Schlosár a Drobný hádžeme kamene do nejakých ľudí. Pritom Rasťo Schlosár je člen ústavnoprávneho výboru, maximálne, človek, ktorý má maximálnu úctu pred zákonmi, maximálnu úctu pred ústavou, a Stano Drobný je dlhoročný mestský policajt z Piešťan, ktorý nasadzoval svoje zdravie, svoj život mnohokrát pri ochrane ľudí, pri prerušení priestupkov a hlavne trestných činov. A ona toto napíše. Na tu sa nedá bez emócií proste reagovať. Takže toto som chcel povedať. A ja som zvedavý, koľko ďalších podobných výmyslov a nezmyslov sa dozviem v priebehu toho, ako budeme ďalej pokračovať v rokovaní o tomto programe, aj keď možno sami so sebou, ako sa to píše, plus česť tým koaličným poslancom, ktorí tu ešte stále vydržali sedieť. A koľko, koľko kadejakých špín a koľko kadejakého svinstva doslova sa vyplaví na povrch a ukáže sa na pravde, na svetle za tie dva týždne, ktoré boli dnes odhlasované do hlasovania o našom návrhu zákona? Ďakujem.